За разлика от другите тежки крайцери „Ашигара“ отново получава особена задача, оставайки в състава на Флота на Югоизточния район. Тук той се намира до края на май, след това преминава в Сасебо за текущ ремонт и докуване (2 – 25 юни 1942 г.). След това той отново се връща в Сурабая, където става флагмански кораб на Южния експедиционен флот. Тук е през целия период на ожесточените боеве в района на Соломоновите острови, като само веднъж, през първата половина на октомври 1942 г., прави доставка на части на 2-ра пехотна дивизия от Ява на остров Шортланд. В края на декември преминава докуване в Сингапур, а след това отново се връща в Сурабая. Никакви бойни действия в този район няма, и крайцерът престоява в базата си до април 1943 г., след което пристига в Сасебо за поредния ремонт (9 април – 10 май).